Kripto-aktivlar aylanmasi sohasidagi faoliyatni amalga oshirish uchun yigʻimlar miqdorini belgilash, ularni toʻlash va taqsimlash tartibi toʻgʻrisidagi nizomni tasdiqlash haqida
(resolution, 2024-06-20)

Oʻzbekiston Respublikasi Prezidentining 2018-yil 3-iyuldagi PQ-3832-son “Oʻzbekiston Respublikasida raqamli iqtisodiyotni va kripto-aktivlar aylanmasi sohasini rivojlantirish chora-tadbirlari toʻgʻrisida”gi qaroriga muvofiq Oʻzbekiston Respublikasi Istiqbolli loyihalar milliy agentligi, Moliya vazirligi va Davlat soliq qoʻmitasi qaror qiladi: 1. Kripto-aktivlar aylanmasi sohasidagi faoliyatni amalga oshirish uchun yigʻimlar miqdorini belgilash, ularni toʻlash va taqsimlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom kripto-aktivlar aylanmasi sohasidagi faoliyatni amalga oshirish uchun yigʻimlar miqdorini, ularni toʻlash va taqsimlash tartibini belgilaydi. 1. Oʻzbekiston Respublikasi hududida mayning va kripto-aktivlar aylanmasi sohasidagi xizmatlar provayderlari faoliyatini amalga oshiruvchi yuridik shaxslar (maynerlar va xizmatlar provayderlari) tomonidan ushbu faoliyatni amalga oshirish uchun yigʻimlar (bundan buyon matnda yigʻimlar deb yuritiladi) toʻlanadi. 2. Yigʻimlar ularni toʻlash sanasida amalda boʻlgan bazaviy hisoblash miqdoriga (bundan buyon matnda BHM deb yuritiladi) nisbatan quyidagi miqdorlarda belgilanadi: a) mayning faoliyati uchun — BHMning 10 baravari; b) xizmatlar provayderlari boʻyicha: kripto-birja faoliyati uchun — BHMning 740 baravari; mayning-pul faoliyati uchun — BHMning 100 baravari; kripto-depozitariy faoliyati uchun — BHMning 5 baravari; kripto-doʻkon faoliyati uchun — BHMning 185 baravari. 3. Yigʻimlar maynerlar va xizmatlar provayderlari tomonidan kripto-aktivlar aylanmasi sohasidagi faoliyat bilan shugʻullanish uchun belgilangan tartibda litsenziya yoki ruxsat etish xususiyatiga ega hujjatni olgan paytdan eʼtiboran har oyda toʻlanadi. Bunda, litsenziya yoki ruxsat etish xususiyatiga ega hujjat joriy oyning yigirmanchi sanasiga qadar olinganda, yigʻim ushbu oy uchun toʻliq miqdorda, litsenziya yoki ruxsat etish xususiyatiga ega hujjat joriy oyning yigirmanchi sanasidan keyin olinganda esa keyingi oyning birinchi sanasidan boshlab toʻlanadi. 4. Kripto-aktivlar aylanmasi sohasidagi faoliyat toʻxtatib turilganda yoki tugatilganda, yigʻimni hisoblab chiqarish keyingi oyning birinchi sanasidan boshlab toʻxtatib turiladi. 5. Yigʻimlar har oyda oldindan toʻlov tarzida mazkur oyning oʻninchi sanasiga qadar Oʻzbekiston Respublikasi Istiqbolli loyihalar agentligining gʻazna hisobvaragʻiga oʻtkaziladi. Bunda, mazkur Nizomning 3-bandi ikkinchi xatboshisiga muvofiq litsenziya yoki ruxsat etish xususiyatiga ega hujjat oyning yigirmanchi sanasiga qadar olinganda, yigʻim ushbu oyning oxirgi sanasiga qadar, litsenziya yoki ruxsat etish xususiyatiga ega hujjat oyning yigirmanchi sanasidan keyin olinganda esa yigʻim keyingi oyning oʻninchi sanasiga qadar toʻlanadi. 6. Yigʻimlar summasi quyidagi tartibda taqsimlanadi: 80 foizi — Oʻzbekiston Respublikasi Davlat budjetiga; 20 foizi — Istiqbolli loyihalar milliy agentligining shaxsiy gʻazna hisobvaragʻiga. 7. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladilar.